Wrak van Columbus se vlagskip glo na 500 jaar gevindNavorsers meen hulle het “tentatief” die watergraf van Columbus se vlagskip, die Santa Maria, aan die noordkus van Haïti gevind. Ongelukkig het plunderaars van die uitkenbare voorwerpe soos ‘n kanonloop geplunder sedert die wrak in 2003 gefotografeer is, maar die moontlike waarde daarvan nog nie besef is nie. Die Santa Maria het op 24 Desember 1492 gestrand en die volgende dag gesink. Columbus het opdrag gegee dat die skip se hout en ander bruikbare dele gestroop moet word, wat vir die bou van die fort gebruik is. Die skip het gestrand na feesvieringe aan boord, waarna die bemanning een vir een aan die slaap geraak het tot net die kajuitjonge wakker was wat die skip toe moes stuur. Die presiese plek waar die Santa Maria vergaan het, kon bepaal word nadat ‘n ander navorsingspan in 2003 op die oorblyfsels van wat hulle glo Columbus se fort was, afgekom het. Die wrak is relatief naby daaraan gevind, nadat seestrome en ander aspekte met Columbus se inskrywings in sy dagjoernaal vergelyk is. Die berging van die oorblyfsels van die wrak word nou beplan sodat dit bewaar, en in ‘n museum in Haïti uitgestal kan word. Die volledige artikel kan hier gelees word. Bronne: The Independent, Wikipedia